钦定古今图书集成/理学汇编/学行典/第078卷 > 明敖英慎言集训 > 《戒矜言》
## 钦定古今图书集成/理学汇编/学行典/第078卷 > 明敖英慎言集训 > 《戒矜言》

《书》曰：“汝惟不矜，天下莫与汝争能。　矜其能，丧厥功。”
《公羊子》曰：“矜之者何？犹曰莫我若也。”

郑元曰：“矜者，自尊大也。”

《习凿齿》曰：齐桓公葵丘之会，微有振矜而叛者九国。
唐庄宗灭梁，高季兴入朝，归谓将佐曰：“新朝百战方
得河南。”乃对功臣举手云：“吾于十指上得天下。矜伐
如此，何能久长？吾无忧矣。”

苏子容曰：“欧阳公不言文章而喜谈政事。蔡君谟不
言政事而喜论文章。各不矜其所能也。”

谢良佐与伊川别一年，往见之。伊川曰：“相别又一年，
做甚工夫？”谢曰：“也只是去个‘矜’字。”曰：“何故？”曰：“子细检
点得来，病痛尽在这里。”

洪景卢居翰苑，一日艸二十馀制，语院吏曰：“苏学士
想亦不过如此速耳。”院吏曰：“幼时曾见苏学士，敏捷
亦不过如此，但不曾捡阅书册耳。”洪为赧然，自悔失
言。尝对客自言如此，且云：“人不可自矜。”

上蔡谢氏曰：“人能操无欲上人之心，则凡可以矜己
夸人者，皆无足道矣。”

薛文清公曰：“圣人所以不矜者，只为道理是天下古
今人物公共之理，非己有之私，故不矜　寻常事，处
置得宜，数数为人言之，陋亦甚矣。古人功满天地，德
冠人群，视之若无者，分定故也。　人有满于得意，而
不觉形于词色者，则其所养可知矣。”

英曰：余读《周易》六十四卦，惟谦一卦无凶爻。又尝见谦德君子，人敬爱之有加焉。其达也，人幸之；其穷也，人惜之。若夫矜者，率忌之，恶之若怪物焉。彼顾居之不疑，卒致名位俱困，虽其周亲亦莫之哀，犹幸其及之也。呜呼！士君子审枢机荣辱之主，何苦自令若是！